ระทึก! แผ่นดินไหวลาว 6.4 แมกนิจูด สะเทือน 2 รฟฟ.ไทย “หงสา-ไซยะบุรี”
แผ่นดินไหวลาว 6.4 แมกนิจูด สะเทือน 2 โรงไฟฟ้าไทย "หงสา-ไซยะบุรี" 
แผ่นดินไหวลาว 6.4 แมกนิจูด สะเทือน 2 โรงไฟฟ้าไทย "หงสา-ไซยะบุรี"
21 พ.ย. 2562

กองเฝ้าระวังแผ่นดินไหว กรมอุตุนิยมวิทยา รายงานว่า เมื่อเวลา 04.03 น.ของวันที่ 21 พ.ย.62 เกิดเหตุแผ่นดินไหว ขนาด 5.9 แมกนิจูด ความลึก 5 กม. โดยมีจุดศูนย์กลางอยู่บริเวณประเทศลาว ห่างจากทางทิศตะวันออกเฉียงใต้ของ บ้านน้ำช้าง อ.เฉลิมพระเกียรติ จ.น่าน ประมาณ 19 กม. ซึ่งแรงสั่นสะเทือนรับรู้ได้ในพื้นที่หลายจังหวัดของประเทศไทย ทั้งภาคเหนือและภาคอีสาน เช่น น่าน พะเยา เชียงใหม่ เชียงราย ลำปาง เลย ขอนแก่น อุดรธานี
โดยมีรายงานต่อว่าเมื่อเวลา 06.50 น.โดยประมาณ ได้เกิดเหตุแผ่นดินไหวอีกครั้งที่ประเทศลาว ขนาด 6.4 แมกนิจูด ความลึก 3 กม. ห่างจากทิศตะวันออกเฉียงใต้ของ บ้านน้ำช้าง อ.เฉลิมพระเกียรติ จ.น่าน ประมาณ 19 กม. โดยประเทศไทยสามารถรับรู้แรงสั่นสะเทือนได้ในหลายจังหวัด รวมถึงกรุงเทพมหานคร โดยเฉพาะผู้ที่อยู่ในตึกสูง
ทั้งนี้  จากการตรวจสอบของ “ข่าวหุ้นธุรกิจ” พบว่า บริเวณใกล้จุดศูนย์กลางแผ่นดินไหวที่ประเทศลาวเป็นที่ตั้งของ โรงไฟฟ้าพลังงานความร้อนหงสา ของบริษัท บ้านปู เพาเวอร์ จำกัด(มหาชน) หรือ BPP ซึ่งตั้งอยู่ที่เมืองหงสา แขวงไซยะบุรี บริเวณใกล้แนวชายแดนระหว่างประเทศไทย และสปป.ลาว เชื่อมต่อกับฝั่งไทยได้ทางด้าน อ.เฉลิมพระเกียรติ จ.น่าน ในระยะทาง 65 ก.ม.
อีกทั้งยังมีโรงไฟฟ้าไซยะบุรี พาวเวอร์  โครงการเขื่อนไฟฟ้าพลังน้ำไซยะบุรี ของบริษัท ซีเค พาวเวอร์ จำกัด(มหาชน) หรือ CKP  โดยโรงไฟฟ้าพลังน้ำไซยะบุรี เป็นสัญญาสัมปทานผลิตและจำหน่ายไฟฟ้าที่รัฐบาลสปป.ลาว ให้แก่บริษัทไซยะบุรี พาวเวอร์ จำกัด ซึ่งเป็นบริษัทลูกของ บริษัท ซีเค พาวเวอร์ จำกัด(มหาชน)
อย่างไรก็ตาม เบื้องต้นสถานเอกอัครราชทูตไทย ณ กรุงเวียงจันทน์ ประกาศผ่านทางเฟซบุ๊กว่า ทาง สอท.ได้ตรวจสอบกับชุมชนไทยที่โรงไฟฟ้าเมืองหงสา ทราบว่า มีการสั่นสะเทือนในพื้นที่โครงการหลายครั้ง ซึ่งอาคารบริเวณโรงไฟฟ้าและที่พักได้รับความเสียหาย แต่ยังไม่มีรายละเอียดที่ชัดเจน ทั้งนี้ ยังไม่มีรายงานคนไทยได้รับบาดเจ็บ   ส่วนโครงการไฟฟ้าพลังน้ำไซยะบุรี นั้น สามารถรับรู้แรงสั่นสะเทือนได้เช่นกัน  แต่จนถึงขณะนี้ยังไม่มีรายงานคนไทยได้รับบาดเจ็บหรืออาคารได้รับความเสียหายแต่อย่างใด
ทั้งนี้หากมีข้อมูลในประเด็นดังกล่าวเพิ่มเติม ผู้สื่อข่าวจะทำการรายงานในครั้งต่อไป